
[bookmark: _Hlk179373698]Mobilo tālruņu un citu tehnisko līdzekļu izmantošanas kārtība

Izdoti saskaņā ar
Izglītības likuma 36. panta sesto daļu un 
Ministru kabineta 2023. gada 22. augusta noteikumu Nr. 474 
“Kārtība, kādā nodrošināma izglītojamo profilaktiskā 
veselības aprūpe, pirmā palīdzība un drošība izglītības 
iestādēs un to organizētajos pasākumos” 15. punktu

I. Vispārīgie jautājumi

1. Mobilo tālruņu un citu tehnisko līdzekļu izmantošanas kārtība (turpmāk tekstā – Noteikumi) nosaka mobilo tālruņu un citu tehnisko līdzekļu izmantošanas nosacījumus un kārtību Rīgas 69. pamatskolā (turpmāk tekstā – Skola) ar pamatizglītības programmas un interešu izglītības programmu īstenošanu saistītajos mācību un audzināšanas pasākumos, mācību un audzināšanas procesā, saziņā, Skolas telpās, Skolas teritorijā un Skolas organizētajos vai atbalstītajos pasākumos.
2. Šo noteikumu izpratnē personīgās tehniskās ierīces ir izglītojamā vai citas personas īpašumā vai lietošanā esošas ierīces, kuras var tikt izmantotas saziņai, informācijas iegūšanai, apstrādei, ierakstīšanai, fotografēšanai, filmēšanai, audioierakstu veikšanai, izklaidei vai datu pārraidei, tai skaitā mobilie tālruņi, arī viedtālruņi, viedpulksteņi, planšetdatori, portatīvie datori, austiņas, spēļu konsoles, e-lasītāji, viedkameras un citas līdzīgas ierīces.
3. Noteikumu mērķis ir veicināt mērķtiecīgu, drošu un izglītības procesam atbilstošu tehnisko līdzekļu izmantošanu, paaugstināt mācību procesa efektivitāti un kvalitāti, mazināt izglītojamo novēršanās riskus, sekmēt izglītojamo labbūtību un novērst tehnisko līdzekļu izmantošanu emocionālai vardarbībai, personas datu un privātuma aizskārumiem vai citai Skolas kārtībai neatbilstošai rīcībai.
4. Noteikumi attiecas uz izglītojamiem, pedagogiem un citiem Skolas darbiniekiem, ciktāl tas nepieciešams vienotas tehnisko līdzekļu izmantošanas kārtības, uzraudzības un izglītojamiem saprotamas rīcības nodrošināšanai.
5. Izglītojamo likumiskie pārstāvji saskaņā ar normatīvajos aktos noteikto sadarbojas ar Skolu šo Noteikumu īstenošanā, iepazīstas ar Noteikumiem, pārrunā ar izglītojamo šo noteikumu mērķi un nepieciešamību, kā arī ievēro Skolas noteikto saziņas kārtību mācību laikā un Skolas organizētajos vai atbalstītajos pasākumos.
6. Noteikumi ir Skolas iekšējās kārtības noteikumu sistēmas sastāvdaļa un piemērojami kopā ar Skolas iekšējās kārtības noteikumiem skolēniem, drošības noteikumiem, personas datu aizsardzības prasībām un citiem Skolas iekšējiem normatīvajiem aktiem.

II. Tehnisko līdzekļu lietošana mācību laikā

7. 1.–9. klases izglītojamajiem Skolā ir aizliegts lietot mobilos tālruņus, izņemot šādus gadījumus:
7.1. pedagogs ir atļāvis mobilo tālruni izmantot izglītības procesā konkrēta mācību vai audzināšanas uzdevuma veikšanai;
7.2. mobilā tālruņa lietošana nepieciešama izglītojamā veselības, drošības vai īpašu izglītības vajadzību nodrošināšanai saskaņā ar šo noteikumu IV nodaļu;
7.3. pedagogs, klases audzinātājs, Skolas administrācija vai pasākuma atbildīgais pedagogs ir devis atļauju mobilā tālruņa lietošanai konkrētā ārkārtas vai objektīvi nepieciešamā situācijā drošības, neatliekamas saziņas vai pasākuma norises nodrošināšanai, nosakot konkrētu lietošanas mērķi, laiku un veidu.
8. Skola šo noteikumu ietvaros nosaka, ka 1.–9. klases izglītojamie mobilos tālruņus nelieto arī Skolas teritorijā, starpbrīžos, pagarinātās dienas grupā, pēcstundu aktivitātēs, kā arī Skolas organizētajos vai atbalstītajos pasākumos, izņemot šo noteikumu 7.1., 7.2. un 7.3. apakšpunktā minētos gadījumus.
9. Ja pedagogs atļauj mobilo tālruņu vai citu personīgo tehnisko ierīču izmantošanu izglītības procesā, izglītojamie tās lieto tikai pedagoga noteiktajam uzdevumam, pedagoga noteiktajā laikā un veidā, netraucējot mācību procesu un citu personu tiesības. Skaņa ierīcē tiek izslēgta, izņemot gadījumus, kad pedagogs noteicis citādi.
10. Ja mācību stundas, nodarbības vai citas Skolas organizētas aktivitātes laikā rodas nepieciešamība pēc neatliekamas saziņas ar izglītojamā likumisko pārstāvi vai citu personu, piemēro šādu kārtību:
10.1. izglītojamais par neatliekamas saziņas nepieciešamību informē pedagogu, klases audzinātāju vai citu Skolas darbinieku;
10.2. 1.–9. klases izglītojamajiem neatliekama saziņa parasti tiek nodrošināta ar pedagoga, klases audzinātāja vai Skolas administrācijas starpniecību;
11.  Mobilie tālruņi un citas personīgās tehniskās ierīces Skolā glabājamas šādā kārtībā:
 11.1. 1.–9. klases izglītojamajiem, ierodoties izglītības iestādē, mobilie tālruņi ir izslēgti vai klusuma režīmā un tiek glabāti izglītojamā somā, individuālajā skapītī vai Skolas noteiktā ierīču uzglabāšanas vietā, ja vien pedagogs konkrētajā situācijā nav noteicis citādi izglītības procesa nodrošināšanai;
 11.2. konkrēto mobilo tālruņu un citu personīgo tehnisko ierīču glabāšanas veidu Skola nosaka, ņemot vērā izglītojamo vecumu, Skolas telpu izvietojumu, uzraudzības iespējas un drošības apsvērumus.
  12. Skolā mācību stundās, nodarbībās, starpbrīžos un Skolas organizētajos vai atbalstītajos pasākumos aizliegts bez Skolas iestādes administrācijas, attiecīgā pedagoga vai pasākuma atbildīgā pedagoga atļaujas fotografēt, filmēt vai audioierakstīt mācību procesu, izglītojamos, pedagogus, darbiniekus vai citas personas, kā arī izplatīt šādus materiālus. Minētais aizliegums neattiecas uz gadījumiem, kad fotografēšana, filmēšana vai audioieraksts tiek veikts Skolas noteiktajā kārtībā izglītības procesa, pasākuma dokumentēšanas, drošības vai tiesību aizsardzības nolūkā.

III. Tehnisko līdzekļu ierobežojumi ārpus mācību stundām

    13. Starpbrīžos 1.–9. klases izglītojamie mobilos tālruņus nelieto. Mobilie tālruņi starpbrīžu laikā paliek izslēgti vai klusuma režīmā un tiek glabāti šo noteikumu 11. punktā noteiktajā kārtībā, izņemot šo noteikumu 7.1., 7.2. un 7.3. apakšpunktā minētos gadījumus.
          14. Ja 1.–9. klases izglītojamajam starpbrīdī nepieciešama neatliekama saziņa vai palīdzība, izglītojamais vēršas pie pedagoga, klases audzinātāja, Skolas administrācijas vai cita Skolas darbinieka. Neatliekama saziņa tiek nodrošināta šo noteikumu 7.  un 12. punktā noteiktajā kārtībā.
15. Izglītojamo likumiskie pārstāvji tiek aicināti mācību laikā un starpbrīžos nezvanīt un nerakstīt 1.–9. klases izglītojamajiem uz viņu mobilajiem tālruņiem, bet nepieciešamības gadījumā sazināties ar Skolas administrāciju, klases audzinātāju vai citu Skolas noteiktu kontaktpersonu.
16. Pagarinātās dienas grupā un pēcstundu aktivitātēs izglītojamie mobilos tālruņus nelieto, izņemot gadījumus, kad pedagogs ir atļāvis tos izmantot izglītības procesā vai konkrētās aktivitātes norises nodrošināšanai. Pagarinātās dienas grupā pedagogs pēc iespējas piedāvā izglītojamajiem vecumam atbilstošas nodarbes bez personīgo tehnisko ierīču izmantošanas.
17. Ja notiek pēcstundu nodarbība, interešu izglītības nodarbība, sporta nodarbība, fakultatīvs vai cita Skolas organizēta aktivitāte, attiecīgais pedagogs vai nodarbības vadītājs nosaka konkrētās aktivitātes laikā pieļaujamo mobilo tālruņu un citu personīgo tehnisko ierīču lietošanas kārtību atbilstoši aktivitātes mērķim, izglītojamo vecumam, drošības apstākļiem un šo noteikumu prasībām.
18. Skolas organizētajos vai atbalstītajos pasākumos, tai skaitā svinīgajos pasākumos, koncertos, sporta dienās, konkursos, ekskursijās un mācību braucienos mobilos tālruņus un citas personīgās tehniskās ierīces lieto tikai pasākuma atbildīgā pedagoga noteiktajā kārtībā. Pasākuma atbildīgais pedagogs pirms pasākuma vai tā sākumā informē izglītojamos par ierīču lietošanas nosacījumiem.
19. Ekskursiju un mācību braucienu laikā 1.–9. klases izglītojamie mobilos tālruņus nelieto, izņemot šo noteikumu 7.1., 7.2. un 7.3. apakšpunktā minētos gadījumus. 
20. Ja pasākuma, ekskursijas vai mācību brauciena norise paredz mobilo tālruņu vai citu personīgo tehnisko ierīču izmantošanu izglītības uzdevuma veikšanai, fotografēšanai, filmēšanai, orientēšanās, tulkošanas, informācijas meklēšanas vai cita uzdevuma izpildei, pasākuma atbildīgais pedagogs nosaka, kad, kādā apjomā un kādam mērķim ierīces drīkst lietot.
21. Skolas pasākumos, ekskursijās un mācību braucienos aizliegts bez atļaujas fotografēt, filmēt vai audioierakstīt citus izglītojamos, pedagogus, darbiniekus vai citas personas, kā arī izplatīt šādus materiālus. Šādos gadījumos piemērojams šo noteikumu 12. punkts.
22. Ja konkrētajā situācijā nepieciešams noteikt stingrāku mobilo tālruņu vai citu personīgo tehnisko ierīču lietošanas kārtību, pasākuma atbildīgais pedagogs vai Skolas administrācija var noteikt ierīču nelietošanu, nodošanu glabāšanā vai citu samērīgu kārtību uz konkrētās aktivitātes laiku.
IV. Izņēmuma gadījumi tehnisko līdzekļu lietošanai

23. Atsevišķos gadījumos izglītojamam var atļaut lietot mobilo tālruni vai citu personīgo tehnisko ierīci, ja tas nepieciešams:
23.1. izglītības procesa nodrošināšanai;
23.2. izglītojamā veselības vai drošības vajadzību nodrošināšanai;
23.3. izglītojamā īpašu izglītības vajadzību vai atbalsta pasākumu nodrošināšanai;
23.4. neatliekamai saziņai ar izglītojamā likumisko pārstāvi vai citu personu;
23.5. citā objektīvi nepieciešamā situācijā, ja ierīces lietošana ir samērīga, īslaicīga un netraucē izglītības procesu, Skolas kārtību, drošību un citu personu tiesības.
24. Šo noteikumu 23. punktā minētajos gadījumos atļauju lietot mobilo tālruni vai citu personīgo tehnisko ierīci dod pedagogs, klases audzinātājs, Skolas administrācija vai pasākuma atbildīgais pedagogs, nosakot ierīces lietošanas mērķi, laiku, vietu un veidu.
25. Izglītojamais mobilo tālruni vai citu personīgo tehnisko ierīci izņēmuma gadījumā lieto tikai atļautajam mērķim un tādā apjomā, kādu noteikusi šo noteikumu 24. punktā minētā persona. Pēc atļautā mērķa sasniegšanas ierīces lietošana tiek pārtraukta un ierīce tiek glabāta šajos noteikumos noteiktajā kārtībā.
26. Ja mobilā tālruņa vai citas personīgās tehniskās ierīces lietošana nepieciešama izglītojamā veselības vai drošības vajadzību nodrošināšanai, izglītojamā likumiskais pārstāvis vai informē Skolu par konkrētās ierīces lietošanas nepieciešamību, sniedzot tikai tādu informāciju, kas nepieciešama attiecīgā izņēmuma piemērošanai.
27. Skola, ievērojot izglītojamā privātumu un personas datu aizsardzības prasības, nosaka, kuriem pedagogiem vai darbiniekiem ir nepieciešams zināt par izglītojamam atļauto ierīces lietošanu veselības vai drošības vajadzību nodrošināšanai. Attiecīgā informācija netiek izpausta plašāk, nekā nepieciešams izglītības procesa, drošības vai atbalsta nodrošināšanai.
28. Ja mobilā tālruņa vai citas personīgās tehniskās ierīces lietošana nepieciešama izglītojamā īpašu izglītības vajadzību vai atbalsta pasākumu nodrošināšanai, ierīces lietošanu saskaņo ar Skolas administrāciju. Ja nepieciešams, ierīces lietošanas nosacījumus iekļauj individuālajā atbalsta plānā vai citā Skolas noteiktā dokumentā.
29. Īpašu izglītības vajadzību vai atbalsta pasākumu nodrošināšanai izglītojamais var izmantot, piemēram, ierīci teksta palielināšanai, teksta pārvēršanai runā, alternatīvai saziņai, tulkošanai, mācību materiālu uztverei, rakstīšanai vai citam atbalsta mērķim, ja tas nepieciešams izglītības procesa pieejamības nodrošināšanai un netraucē citiem izglītojamiem.
30. Neatliekamas saziņas gadījumā izglītojamais informē pedagogu, klases audzinātāju, Skolas administrāciju vai citu Skolas darbinieku. 1.–9. klases izglītojamajiem neatliekama saziņa parasti tiek nodrošināta ar Skolas darbinieka starpniecību.
31. Ja izglītojamā likumiskajam pārstāvim nepieciešams nekavējoties sazināties ar izglītojamo mācību laikā, starpbrīdī, pagarinātās dienas grupā, pēcstundu aktivitātē vai Skolas organizētā vai atbalstītā pasākumā, likumiskais pārstāvis sazinās ar Skolas administrāciju, klases audzinātāju vai citu Skolas noteiktu kontaktpersonu.
32. Ja rodas neparedzēta situācija, kas nav tieši noteikta šajos noteikumos, Skolas administrācija, pedagogs vai pasākuma atbildīgais pedagogs var atļaut īslaicīgu un konkrētai situācijai atbilstošu izņēmumu, ja tas nepieciešams izglītības procesa, drošības, saziņas, izglītojamā atbalsta vai pasākuma norises nodrošināšanai.
33. Izņēmuma kārtībā atļautā mobilo tālruņu vai citu personīgo tehnisko ierīču lietošana nedrīkst tikt izmantota izklaidei, citu personu fotografēšanai, filmēšanai vai audioierakstīšanai bez atļaujas, neatbilstoša satura aplūkošanai vai izplatīšanai, kā arī citai rīcībai, kas neatbilst šo noteikumu mērķim.
34. Ja izglītojamais izmanto izņēmuma kārtībā atļauto mobilo tālruni vai citu personīgo tehnisko ierīci neatbilstoši piešķirtajai atļaujai, atļauju var pārtraukt un piemērot šo noteikumu VI nodaļā noteikto rīcību par noteikumu pārkāpumu.

V. Speciālo tehnoloģiju izmantošana

35. Izglītības procesā Skola var izmantot specializētas tehnoloģijas, tai skaitā virtuālās realitātes un papildinātās realitātes iekārtas, robotikas komplektus, programmēšanas ierīces, 3D printerus, interaktīvās tāfeles, planšetdatorus, datortehniku un citas tehnoloģijas, ja to izmantošana atbilst izglītības programmas mērķiem, izglītojamo vecumam, drošības prasībām un pedagoga noteiktajam uzdevumam.
36. Speciālās tehnoloģijas izglītojamie izmanto tikai pedagoga, nodarbības vadītāja vai citas Skolas noteiktas atbildīgās personas klātbūtnē vai uzraudzībā, ievērojot šajos noteikumos, drošības noteikumos un pedagoga norādījumos noteikto kārtību.
37. Pirms speciālo tehnoloģiju izmantošanas pedagogs vai cita atbildīgā persona izskaidro izglītojamiem attiecīgās tehnoloģijas lietošanas mērķi, uzdevumu, drošas lietošanas nosacījumus, iespējamos riskus, lietošanas laiku un rīcību tehnisku problēmu vai pašsajūtas pasliktināšanās gadījumā.
38. Izglītojamais speciālās tehnoloģijas izmanto tikai pedagoga noteiktajam uzdevumam un nedrīkst patvaļīgi mainīt iekārtu iestatījumus, instalēt programmatūru, pieslēgt neatļautas ierīces, lejupielādēt vai augšupielādēt neatļautus failus, bojāt iekārtas vai izmantot tās izklaidei, ja tas nav paredzēts mācību uzdevumā.
39. Skolas datortehniku, planšetdatorus un citas Skolas izsniegtās ierīces izglītojamie izmanto tikai mācību vai audzināšanas procesa vajadzībām, pedagoga, bibliotekāra, informācijas tehnoloģiju speciālista vai citas atbildīgās personas uzraudzībā vai atbilstoši viņu norādījumiem.
40. Izglītojamais pēc uzdevuma izpildes nodod Skolas izsniegto ierīci, aprīkojumu vai tā sastāvdaļas atbildīgajai personai vai novieto tās tam paredzētajā vietā. Par ierīces bojājumu, nozaudēšanu vai tehnisku problēmu izglītojamais nekavējoties informē pedagogu vai citu atbildīgo personu.
41. Ja izglītojamais izglītības procesā izmanto personīgo datoru, planšetdatoru vai citu personīgo tehnisko ierīci, tās izmantošana ir pieļaujama tikai ar pedagoga vai Skolas administrācijas atļauju, ievērojot Skolas noteiktās informācijas tehnoloģiju drošības, datu aizsardzības un tīkla lietošanas prasības.
42. Virtuālās realitātes un papildinātās realitātes iekārtas izglītojamie izmanto tikai pedagoga vai citas atbildīgās personas uzraudzībā, ievērojot drošu lietošanas vietu, piemērotu lietošanas ilgumu, izglītojamā pašsajūtu un vecumam atbilstošu saturu. Ja izglītojamais lietošanas laikā izjūt diskomfortu, reiboni, redzes traucējumus, sliktu dūšu vai citu pašsajūtas pasliktināšanos, ierīces lietošana nekavējoties pārtraucama.
43. Robotikas, programmēšanas, elektronikas un citu tehnoloģiju nodarbībās izglītojamie izmanto aprīkojumu, detaļas, instrumentus, sensorus, mikroshēmas un citas sastāvdaļas tikai pedagoga noteiktajā veidā. Izglītojamajiem aizliegts patvaļīgi iznest aprīkojumu vai tā sastāvdaļas ārpus nodarbības telpas, mainīt komplektu sastāvu vai izmantot aprīkojumu citiem mērķiem.
44. Ja mācību uzdevums paredz tehnoloģiju izmantošanu ārpus mācību telpas, gaiteņos, zālē, Skolas teritorijā vai citā vietā, pedagogs pirms uzdevuma izpildes pārliecinās, ka tas nerada apdraudējumu izglītojamiem, darbiniekiem, citām personām, mantai vai Skolas kārtībai, un nosaka drošas darbības robežas.
45. Bezpilota gaisa kuģu, tai skaitā dronu, izmantošana izglītības procesā pieļaujama tikai ar Skolas administrācijas saskaņojumu, pedagoga vai citas atbildīgās personas uzraudzībā un ievērojot bezpilota gaisa kuģu izmantošanu regulējošos normatīvos aktus, drošības prasības, konkrētās vietas izmantošanas ierobežojumus un citu personu tiesības uz privātumu.
46. Ja Skola ievieš jaunas tehnoloģijas vai aprīkojumu, kura lietošanai nepieciešami īpaši drošības, veselības aizsardzības, datu aizsardzības vai tehniskās lietošanas nosacījumi, Skola nosaka to lietošanas kārtību šajos noteikumos, drošības noteikumos vai citā Skolas iekšējā dokumentā.
47. Speciālo tehnoloģiju lietošana nedrīkst aizstāt šo noteikumu prasības par mobilo tālruņu un citu personīgo tehnisko ierīču ierobežojumiem. Ja speciālo tehnoloģiju izmantošana vienlaikus ietver personīgās tehniskās ierīces lietošanu, piemērojamas arī šo noteikumu II, III un IV nodaļas prasības.

VI. Noteikumu īstenošanas uzraudzība un rīcība pārkāpumu gadījumos

48. Šo noteikumu ievērošanu izglītības iestādē uzrauga Skolas administrācija, pedagogi un citi Skolas direktora noteikti darbinieki atbilstoši savai kompetencei un amata pienākumiem.
49. Pedagogs vai cita atbildīgā persona mācību stundā, nodarbībā, starpbrīdī, pagarinātās dienas grupā, pēcstundu aktivitātē, kā arī Skolas organizētā vai atbalstītā pasākumā uzrauga un piemēro šos noteikumus, ciktāl tas nepieciešams izglītības procesa, kārtības, drošības, privātuma un citu personu tiesību aizsardzībai.
50. Izglītojamajam ir pienākums ievērot šos noteikumus un pedagoga, nodarbības vadītāja, pasākuma atbildīgā pedagoga, Skolas administrācijas vai cita atbildīgā darbinieka pamatotus norādījumus par mobilo tālruņu un citu personīgo tehnisko ierīču lietošanu, nelietošanu vai glabāšanu.
51. Skola nodrošina, ka izglītojamie un viņu likumiskie pārstāvji tiek iepazīstināti ar šiem Noteikumiem, veicot izglītojamo instruktāžas un izsūtot Noteikumus vecākiem e- klasē. Noteikumu būtiskākās prasības izglītojamajiem tiek skaidrotas viņu vecumam un izpratnei atbilstošā veidā.
52. Skola preventīvi veicina izglītojamo izpratni par atbildīgu tehnoloģiju lietošanu, digitālo drošību, privātuma ievērošanu, emocionālās vardarbības novēršanu, mācību procesa netraucēšanu un labbūtību.
53. Ja pedagogs vai cits Skolas darbinieks konstatē šo noteikumu pārkāpumu, viņš reaģē atbilstoši pārkāpuma raksturam, izglītojamā vecumam, situācijas apstākļiem, pārkāpuma iespējamām sekām un samērīguma principam.
54. Neliela vai pirmreizēja pārkāpuma gadījumā pedagogs vai cits atbildīgais darbinieks izglītojamajam izsaka mutisku aizrādījumu vai atgādinājumu par noteikumu prasībām un lūdz nekavējoties pārtraukt pārkāpumu.
55. Atkārtota vai būtiska pārkāpuma gadījumā pedagogs vai cits atbildīgais darbinieks var aicināt izglītojamo nodot mobilo tālruni vai citu personīgo tehnisko ierīci īslaicīgai glabāšanai līdz mācību stundas, nodarbības, aktivitātes vai mācību dienas beigām, ja tas nepieciešams pārkāpuma pārtraukšanai, izglītības procesa netraucētai norisei, drošībai vai citu personu tiesību aizsardzībai.
56. Ierīces īslaicīga nodošana glabāšanā nav piemērojama kā pašmērķīgs sods. Tā piemērojama tikai tad, ja tas ir nepieciešams konkrētā pārkāpuma pārtraukšanai vai turpmāku pārkāpumu novēršanai attiecīgajā situācijā.
57. Ja izglītojamais atsakās nodot ierīci īslaicīgai glabāšanai, pedagogs vai cits atbildīgais darbinieks neveic ierīces fizisku atņemšanu, bet fiksē noteikumu pārkāpumu aktā un informē klases audzinātāju, Skolas administrāciju un izglītojamā likumisko pārstāvi.
58. Ja ierīce tiek nodota īslaicīgai glabāšanai, to glabā Skolas seifā Skolas direktora kabinetā. Ierīci atdod izglītojamā likumiskajam pārstāvim.
59. Par atkārtotu, būtisku vai ar citu personu tiesību, privātuma, drošības vai cieņas aizskārumu saistītu pārkāpumu Skola informē izglītojamā likumisko pārstāvi un var organizēt pārrunas ar izglītojamo, likumisko pārstāvi, klases audzinātāju, atbalsta personālu un Skolas administrāciju.
60. Ja pārkāpums ir saistīts ar fotografēšanu, filmēšanu, audioierakstu veikšanu vai izplatīšanu bez atļaujas, emocionālu vardarbību, pazemošanu, draudiem, neatbilstoša satura izplatīšanu, personas datu vai privātuma aizskārumu, Skola izvērtē nepieciešamību iesaistīt atbalsta personālu, informēt izglītojamā likumisko pārstāvi, veikt ierakstu Skolas dokumentācijā vai rīkoties saskaņā ar citiem Skolas iekšējiem normatīvajiem aktiem un ārējiem normatīvajiem aktiem.
61. Ja pārkāpums rada vai var radīt apdraudējumu izglītojamā vai citas personas drošībai, veselībai, dzīvībai, cieņai vai tiesībām, Skola rīkojas saskaņā ar normatīvajiem aktiem par izglītojamo drošību, bērnu tiesību aizsardzību un citiem piemērojamiem normatīvajiem aktiem.
62. Atkārtoti, būtiski vai ar citu personu tiesību, drošības, privātuma vai cieņas aizskārumu saistīti šo Noteikumu pārkāpumi un Skolas rīcība tiek dokumentēta Skolas noteiktajā kārtībā, ievērojot personas datu aizsardzības prasības un nepieciešamās informācijas apjoma principu.

VII. Noslēguma jautājumi

63. Noteikumi stājas spēkā 2026. gada 23. septembrī.

	Direktors
	
N. Smilga




 
image1.jpeg




